**Vedtægt**

for

foredrags- og udflugtsudvalget

i Skt. Knuds Sogn

**§ 1**

Foredrags- og udflugtsudvalget i Skt. Knuds Sogn er et arbejdende udvalg under menighedsrådet. Udvalget har til formål at bevare, udvikle og fremme menighedens oplysning, dannelse og engagement i en balance mellem kirkelige og folkelige tiltag af høj kvalitet med relevans for kirkens rum og rammer, og som udspiller sig i tre niveauer: A) som katedral og domkirke for stiftet, B) som hovedkirke i Odense by, C) som sognekirke i Skt. Knuds Sogn.

Dette sker ved at idéudvikle og tilrettelægge møder, foredrag og studiekredse ved sognets to kirker samt planlægge og gennemføre den årlige sogneudflugt.

**§ 2**

Grundlaget for arbejdet er menighedsrådets visioner og målsætninger, herunder at vore kirker skal være kirker til tiden, som formidler det kristne budskab, så det taler til tidens mennesker og udfordringer – samt at vore kirker skal fremstå som åbne kirker, der bidrager markant og synligt til byens liv og udvikling.

**§ 3**

Foredrags- og udflugtsudvalget arbejder under ansvar for det lagte budget på området og med opmærksomhed på kirkernes samlede aktivitetsniveau og under hensyntagen til de til rådighed værende økonomiske og personalemæssige ressourcer.

**§ 4**

Foredrags- og udflugtsudvalget består af tre medlemmer af menighedsrådet samt én af sognets præster. Derudover kan der tilknyttes op til to frivillige ressourcepersoner, som ikke er medlemmer af menighedsrådet. Udvalgets formand vælges blandt de tre valgte medlemmer af menighedsrådet.

**§ 5**

Foredrags- og udflugtsudvalget holder møde efter behov, men minimum to gange hvert halvår. Forud for møderne udsender formanden senest én uge før mødets afholdelse en dagsorden med emner til behandling.

Der tages referat af hvert udvalgsmøde, som lægges på FIN. En gang halvårligt - november og maj - fremlægger udvalgets formand planer program for den kommende periode på et menighedsrådsmøde til godkendelse, således at planer for perioden maj – november fremlægges på november-mødet, og planer for november – maj fremlægges på maj-mødet.

**§ 6**

Med henblik på planlægning af PR, koordinering og praktisk afvikling af foredrag og sogneudflugt vælges ét af udvalgets faste medlemmer til som repræsentant at deltage i møderne i Koordinationsudvalget.

Valg af repræsentant sker for ét år ad gangen på det første møde efter nytår.

**§ 7**

Tilbud om aktiviteter indenfor udvalgets område, som modtages i sognepostkassen, på menighedsrådets officielle mailadresse eller som brev, videreformidles af kirkekontoret til formanden for udvalget.

Mundtlige forslag om aktiviteter fra medlemmer af menighedsrådet gives under udvalgets punkt på menighedsrådets møder.

Vedtægten forelagt og vedtaget på menighedsrådsmøde.

Den: 17. december 2024

Eva Haue

Formand for menighedsrådet